Aardbewing in Botswana skud SAFoto: USGS. ŉ Aardbewing wat omstreeks 19:40 in Botswana voorgekom het, het kort daarna aardskuddings oor groot dele van Suid-Afrika tot gevolg gehad. Volgens die Amerikaanse Geologiese Opname (USGS) het ŉ aardbewing van 6,5 sowat 131 km wes van Moijabana, Botswana, voorgekom op ŉ diepte van 11,6 km. Dit was nie onmiddellik duidelik of daar enige lewensverlies was of skade aangerig is nie. Inwoners van verskeie provinsies in Suid-Afrika het onmiddellik op sosiale media gesê hulle kon die skudding voel. Dit het plek-plek tot ŉ minuut lank geduur. Die skudding is oor groot dele van Gauteng gevoel, asook in Limpopo, Noordwes, Mpumalanga, die Vrystaat, die Noord-Kaap en glo ook in al die ander provinsies. Volgens berigte kon dit ook in dele van Namibië gevoel word. Dit volg kort op die hakke van Maandagoggend se aardskudding. Iwoners van onder meer Potchefstroom, Orkney, Klerksdorp, Johannesburg en Pretoria is deur die aardskudding wakker gemaak. Volgens die USGS het dié skudding van 5,2 om 05:08 voorgekom en ŉ paar sekondes geduur. Dit was naby Stilfontein en ongeveer 41 km vanaf Potchefstroom gesentreer en kon in verskeie dorpe, onder meer Orkney, Klerksdorp, Viljoenskroon en Johannesburg, gevoel word.